### NN 80/2020 (14.7.2020.), Naputak o dopunama Naputka o načinu rada građevinske inspekcije

DRŽAVNI INSPEKTORAT

1506

Na temelju članka 103. stavka 4. Zakona o državnom inspektoratu (»Narodne novine«, broj: 115/18) glavni državni inspektor donosi

NAPUTAK

O DOPUNAMA NAPUTKA O NAČINU RADA GRAĐEVINSKE INSPEKCIJE

Članak 1.

U Naputku o načinu rada građevinske inspekcije (»Narodne novine«, broj 46/2020), iza članka 14. dodaje se naslov novog dijela IV. NAČIN RADA GRAĐEVINSKE INSPEKCIJE U IZRICANJU NOVČANIH KAZNI, i članci od 14.a do 14.m s podnaslovima kako slijedi:

IV. NAČIN RADA GRAĐEVINSKE INSPEKCIJE U IZRICANJU NOVČANIH KAZNI

Opća odredba

Članak 14.a

Ovim dijelom Naputka propisuje se način rada građevinskih inspektora u izricanju novčanih kazni donošenjem rješenja, kojima se fizička osoba ili pravna osoba (u daljnjem tekstu: izvršenik) prisiljava na izvršenje rješenja iz članka 113. stavka 1. i stavka 4., na izvršenje rješenja iz članka 117. stavka 1., te na izvršenje rješenja iz članka 119. stavka 1., stavka 2. i stavka 7. Zakona o državnom inspektoratu (»Narodne novine«, broj 115/18 – dalje u tekstu Zakona).

Članak 14.b

(1) Novčana kazna kojom se pravna osoba prisiljava na izvršenje izriče se rješenjem odgovornoj osobi te pravne osobe.

(2) Iznosi novčanih kazni izračunati su na temelju članka 142. stavka 2. Zakona o općem upravnom postupku (»Narodne novine«, broj 47/09).

Novčana kazna kojom se izvršenika prisiljava na uklanjanje

Članak 14.c

Na izvršenje rješenja o uklanjanju, donesenog na temelju članka 113. stavka 1., te članka 117. st. 1. Zakona, izvršenik se prisiljava novčanim kaznama u sljedećim iznosima HRK:

Tablica 1.

|  |  |  |  |
| --- | --- | --- | --- |
| Fizička osoba | | | |
| Skupina građevina prema Zakonu o gradnji  (NN 153/13, 20/17, 39/19 i 125/19) | 1. put | 2. put | 3. put |
| 1. skupina | 100 000 | 120 000 | 150 000 |
| 2.a i 2.b skupina | 50 000 | 80 000 | 100 000 |
| 3.a i 3.b skupina | 30 000 | 40 000 | 50 000 |

Tablica 2.

|  |  |  |  |
| --- | --- | --- | --- |
| Pravna osoba | | | |
| Skupina građevina prema Zakonu o gradnji  (NN 153/13, 20/17, 39/19 i 125/19) | 1. put | 2. put | 3. put |
| 1. skupina | 300 000 | 400 000 | 500 000 |
| 2a. i 2.b skupina | 100 000 | 200 000 | 300 000 |
| 3.a i 3.b skupina | 50 000 | 80 000 | 100 000 |

Članak 14.d

(1) Građevinski inspektor postupak iz članka 114. stavka 3. Zakona, kojim prisiljava izvršenika na izvršenje rješenja o uklanjanju, započinje donošenjem 1. rješenja o novčanoj kazni u roku od 30 dana od izvršnosti rješenja o uklanjanju.

(2) Sljedeća rješenja o novčanoj kazni, donose se u roku od 30 dana od izvršnosti prethodnog rješenja, dok izvršenik ne dostavi dokaz da je izvršio uklanjanje građevine.

Novčana kazna kojom se izvršenika prisiljava na usklađenje s propisima

Članak 14.e

Na izvršenje rješenja o usklađenju s propisima kojima se uređuje gradnja, donesenog na temelju članka 113. stavka 4. Zakon, izvršenik se prisiljava novčanim kaznama u sljedećim iznosima HRK:

Tablica 3.

|  |  |  |
| --- | --- | --- |
| Fizička osoba | | |
| 1. put | 2. put | 3. put i svaki sljedeći |
| 15 000 | 25 000 | 40 000 |

Tablica 4.

|  |  |  |
| --- | --- | --- |
| Pravna osoba | | |
| 1. put | 2. put | 3. put i svaki sljedeći |
| 25 000 | 35 000 | 50 000 |

Članak 14.f

(1) Građevinski inspektor postupak iz članka 113. stavka 5. Zakona, kojim izvršenika prisiljava na usklađenje s propisima, započinje donošenjem 1. rješenja o novčanoj kazni u roku od 30 dana od izvršnosti rješenja o usklađenju s propisima kojima se uređuje gradnja.

(2) Sljedeće rješenje o novčanoj kazni donosi se u roku od 60 dana od izvršnosti prethodnog rješenja.

Iznimke

Članak 14.g

Iznimno od članka 14.d i članka 14.f ovoga Naputka, u slučajevima donošenja rješenja o uklanjanju na temelju članka 113. stavka 1. točke 1. i točke 5. (za slučaj propisan člankom 112. stavkom 3.), te na temelju članka 117. stavka 1. Zakona, građevinski inspektor neće izvršenika na izvršenje rješenja prisiljavati novčanim kaznama ukoliko utvrdi da je izvršenik unutar roka za izvršenje rješenja podnio zahtjev za izdavanje građevinske dozvole za predmetnu građevinu, te da je obustavio daljnje građenje.

Članak 14.h

U slučajevima iz članka 14.g ovoga Naputka, po izvršnosti rješenja o odbijanju zahtjeva za izdavanje građevinske dozvole, odnosno izvršnosti rješenja o odbacivanju ili obustavi postupka izdavanja građevinske dozvole, građevinski inspektor u roku od 30 dana od utvrđenja te činjenice započinje s izricanjem novčanih kazni.

Članak 14.i

Iznimno od članka 14.d i članka 14.f ovog Naputka, u slučajevima donošenja rješenja o uklanjanju na temelju članka 113. stavka 1. točke 2. Zakona, građevinski inspektor neće izvršenika na izvršenje rješenja prisiljavati novčanim kaznama ukoliko utvrdi da je izvršenik unutar roka za izvršenje rješenja podnio zahtjev za izdavanje potvrda na glavni projekt za predmetnu građevinu, te da je obustavio daljnje građenje.

Članak 14.j

U slučajevima iz članka 14.i ovog Naputka, po isteku 6. mjeseci od dana dostave izvršeniku rješenja o uklanjanju iz članka 113. stavka 1. točke 2. Zakona, građevinski inspektor utvrđuje je li izvršenik ishodio potvrde na glavni projekt, te ukoliko nije u roku od 30 dana od utvrđenja te činjenice započinje s izricanjem novčanih kazni.

Novčana kazna kojom se izvršenika prisiljava na obustavu građenja

Članak 14.k

Na izvršenje naredbe o obustavi daljnjeg građenja, donesene na temelju članka 119. stavka 1., stavka 2. i stavka 7. Zakona, a provedene na temelju članka 119. stavka 3. Zakona, izvršenik se prisiljava novčanim kaznama u sljedećim iznosima HRK:

Tablica 5.

|  |  |  |
| --- | --- | --- |
| Fizička osoba | | |
| 1. put | 2. put | 3. put i svaki sljedeći |
| 50 000 | 80 000 | 100 000 |

Tablica 6.

|  |  |  |
| --- | --- | --- |
| Pravna osoba | | |
| 1. put | 2. put | 3. put i svaki sljedeći |
| 100 000 | 150 000 | 200 000 |

Članak 14.l

(1) Ako investitor nije postupio po naredbi o obustavi građenja, odnosno izvođenja radova zatvaranjem gradilišta postavljanjem posebnog službenog znaka na gradilište odnosno građevinu, građevinski inspektor rješenje o 1. novčanoj kazni iz članka 119. stavka 5. Zakona, kojim sprječava daljnje građenje, donosi najduže u roku od 15 dana od dana dostave rješenja.

(2) Rješenja o novčanim kaznama kojima se sprječava daljnje građenje donose se u roku od 15 dana od dana izvršnosti prethodnog rješenja, sve do obustave građenja.

Članak 14.m

(1) Ako iznos iz rješenja o novčanoj kazni nije uplaćen, građevinski inspektor rješenje s potvrdom izvršnosti dostavlja nadležnoj službi u roku od 15 dana od dana izvršnosti rješenja, a radi provedbe postupka ovrhe.

(2) Ukoliko investitor postupi po rješenju iz članka 14.a ovog Naputka prije nego se pokrene postupak ovrhe naplatom novčane kazne, obustavit će se postupak izvršenja rješenja o novčanoj kazni.

Završne i prijelazne odredbe

Članak 2.

(1) Stupanjem na snagu ovog Naputka prestaje važiti Naputak o novčanim kaznama koje izriču građevinski inspektori (»Narodne novine«, broj 23/18).

(2) Inspekcijski postupci započeti po Zakonu o građevinskoj inspekciji (»Narodne novine«, broj 153/13), te prema odredbama Naputka o novčanim kaznama koje izriču građevinski inspektori (»Narodne novine«, broj 23/18), dovršit će se prema odredbama tog Naputka.

Članak 3.

Ovaj Naputak stupa na snagu prvoga dana od dana objave u »Narodnim novinama«.

Klasa: 011-02/20-01/8
 Urbroj: 443-01-02-02/1-20-3
 Zagreb, 26. lipnja 2020.

Glavni državni inspektor
 dr. sc. Andrija Mikulić, v. r.